EiK

**Eik Erik Sikk** (sündinud 25. septembril 2000), esinejanimega **EiK** (tuntud ka kui *EiK 2509,* varasem esinejanimi *EIXD*) on eesti muusik ja luuletaja.

## Elulugu

Ta õppis aastatel 2007–2019 Vanalinna Hariduskolleegiumi (VHK) algkoolis, põhikoolis ja keskkoolis (teatriharus). Pärast gümnaasiumit lõpetas ta Balti filmi- ja meediakooli bakalaureuseõppe. 

## Loominguline tegevus
Esimesed luuletused kirjutas Sikk umbes kuueaastaselt, avalikult tuntuks sai ta 2014. aastal ilmunud singliga "Balti jaam". Peagi andis autor välja albumi "Melomaniakk" ja EP "Pudistaja EP". Eik Erik Sikk jõudis 2016. aasta Noortebändi võistluse finaali ning pälvis eriauhinna. 

2017. aastal ilmusid albumid "uinak" ja "äratuskell". 2018. aasta sügisel ühines EiK plaadifirmaga TIKS rekords ning ilmus tema kolmas album "unerohi", järgnevatel aastatel plaadid "EiK", "TIKS 097" ja "uduvaip". 

2023. aastal andis EiK välja talle laialdaselt tuntust kogunud albumi "ei lase sul magada", millel teeb kaasa mitmeid Eesti uue kooli artiste, sealhulgas villemdrillem, Maria Kallastu, Säm, Mäx ja KiROT. Plaadi lugu "PUDEDAKS LUMEKS" esitas ta 2023. aastaEesti vabariigi aastapäeva galakontserdil, mille lavastajaks oli Renate Keerd. 

Albumi ilmumisele järgnes singel "HÜLGEHALL", mille kirjutas EiK koos produtsent Mattias Tirmastega oma vanaisa Ülo Vinteri 100. sünniaastapäevaks. Laulus on kasutatud Vinteri heliloomingut kultusloost "Majakene mere ääres", mis pärineb Sulev Nõmmiku 1979. aasta filmist "Siin me oleme!". Laul pälvis 2024. aasta Raadio 2 Aastahitt küsitlusel tiitli "R2 TOP1 enimmängitud lugu", olles edetabelis 15 järjestikust nädalat. 

2024. aasta aprillis ilmus EiKil koos produtsendiga boipepperoni singel "armastatud", mille ilmumist tähistati kahe ühise kontserdiga täismajadele Tartus Genialistide Klubis ja Tallinnas klubis D3. 

2025. aasta jaanuaris andis EiK välja EP "teatrimuusika". Lühialbumil on neli laulu, mille EiK kirjutas koostöös heliloojatega Mattias Tirmaste, Maris Pihlap ja Liina Sumera 2024. aasta maikuus esietendunud Eesti Noorsooteatri lavastusele "Lahenduste ministeerium". Tegu on tema debüüdiga teatrimuusika vallas, millega pälvis EiK muuhulgas Noorsooteatri kolleegipreemia "Loov Jõud". 

Sama aasta aprillis ilmus EiKi pungi- ning alternatiivroki sugemetega 7. album "lõputu festival", millega nomineeriti artist Eesti Muusikaauhindadel Aasta alternatiivalbumi ja Aasta meesartisti kategooriates. 

EiKi täiskoosseisus bändi kuuluvad Mattias Tirmaste kitarril ja vokaalidel (Haldi & ans Flamingo), Rein Fuks trummidel ja *backtrack*idel (Pia Fraus, Imandra Lake, Popidiot) ning Taali Lehtla bassil ja vokaalidel (Siniviisor).

Ta on teinud koostööd artistide ja bändidega nagu Duo Ruut, Kermo Murel, INGER, Riste Sofie Käär, säm, maria kallastu, boipepperoni, Jarek Kasar, Stig Rästa, Sander Mölder, villemdrillem, Jonas Kaarnamets, Ans Andur, Arg Part, Arop, Sammalhabe, Pihlap.uud, Luurel Varas, Taavi-Peeter Liiv ja 5LOOPS.

## Diskograafia
### Albumid
* "lõputu festival" (2025)
* "ei lase sul magada" (2023)
* "uduvaip" (2022)
* "TIKS 097" (2021)
* "EiK" (2020)
* "unerohi" (2018)
* "äratuskell" (2017)
* "uinak" (2017)
* "Melomaniakk" (2015)

### Singlid ja EP-d
* "NO FILLERS" (2026)
* "qldne aeg (kontserdil)" (2025)
* "BERLIIN" (2025)
* "RÕÕMUS" (2025)
* EP "teatrimuusika" (2025)
* "KURVA MUUSIKA PIDU" (2024)
* "armastatud"(2024)
* "HÜLGEHALL" (2024)
* "qldne aeg" (2023)
* "MAIKUUVIHMAD" (2023)
* "PUDEDAKS LUMEKS" (2022)
* "MEIE SÜÜ" (2022)
* "KOLIMISKASTID" (2022)
* "TEAD" (2021)
* "TIKS 097 instrumentaalid" (2021)
* "ILUSTI" (2020)
* "Tinnitus" (2019)
* "Annahetk" (2018)
* "Palju ilusam" (2017)
* "Falsett / Vestlus iseendaga" (2016)
* EP "Pudistaja EP" (2016)

## Tunnustus
* Haridus- ja Teadusministeeriumi Aasta keeletegu 2023, rahvaauhind
* 2024. aasta Raadio 2 Aastahitt: "R2 TOP1 enimmängitud lugu"
* Eesti Noorsooteatri kolleegipreemia "Loov Jõud" 2025: lavastuse "Lahenduste ministeerium" laulusõnade autor ja esitaja
* Eesti Muusikaauhinnad 2026: Aasta meesartist ja Aasta alternatiivalbum nominatsioonid albumiga "lõputu festival"
* Kuldmuna 2026: kuldmuna kategoorias "Reklaamtekst - pikk copy" tekstiga Tartu Ülikooli mainevideole koostöös agentuuriga VAAS.

## Isiklikku
Tema ema on Ylle Rajasaar ja vanaisa oli helilooja Ülo Vinter.

## Viited

## Välislingid

*